ઉમરેઠ તાલુકામાં રહેતો મૌલેશ રમણ રાવળ નામનો યુવક ચાર વર્ષ અગાઉ વડોદરાની યુવતી સાથે પરિચયમાં આવ્યો હતો. પરિચય પ્રેમમાં પરિણમ્યા બાદ અવાર-નવાર યુવક યુવતીને ફરવા માટે લઈ જતો હતો. દરમિયાન, તેણે તેની સાથે લગ્નનું વચન આપી યુવતીની મરજી વિરૂદ્ધ ફરવા લઈ જતા સમયે કારમાં તેની સાથે દુષ્કર્મ આચર્યું હતું. ઘણી વખત યુવતી પોતાની સાથે લગ્ન કરવા માટે યુવકને જણાવતા તે ઘરમાં હાલમાં વાતાવરણ સારૂં નથી તેમ કહી વાત ટાળી દેતો હતો. અને ઘરમાં વાત કર્યા બાદ તેની સાથે લગ્ન કરશે તેમ કહેતો હતો. તે અવાર-નવાર આ પ્રકારનું આશ્વાસન આપીને ડાકોરની હોટલમાં લઈ જતો અને તેની સાથે મરજી વિરૂદ્ધ સૃષ્ટિ વિરૂદ્ધનું કૃત્ય તેમજ દુષ્કર્મ આચરતો હતો. નોંધનીય બાબત તો એ છે કે, સમગ્ર કૃત્યની તેણે વિડિયો ક્લીપ પણ બનાવી લીધી હતી. જોકે, વિડિયો ક્લીપ બનાવ્યા બાદ યુવકે તેને બદનામ કરી દેવાની ધમકી આપવાનું શરૂ કર્યું હતું. જેને પગલે સમગ્ર બાબત યુવતીએ યુવકના પરિવારજનોને જણાવી દીધી હતી. યુવતી પોલીસ ફરિયાદ દેશે તે બીકે આખરે યુવકના પરિવારજનોએ વર્ષ 2018માં તેની સાથે યુવકના લગ્ન કરી દીધા હતા. પરંતુ લગ્નના બીજા જ દિવસથી યુવતીને જાતિવાચક શબ્દ બોલી નાની-નાની વાતમાં મ્હેણાંટોળાં મારી હેરાન-પરેશાન કરી મૂકતાં હતા. જેને પગલે યુવતીએ સમગ્ર બાબતે 181 અભયમ હેલ્પલાઈન પર વાત કરી હતી. હેલ્પલાઈન દ્વારા તેને નારી સંરક્ષણ ગૃહમાં મોકલવામાં આવી હતી. જ્યાંથી તેણે પોતાના પરિવારજનોને વાત કરતાં પરિવારજનોએ યુવક મૌલેશ ઉપરાંત તેનો ભાઈ અનીલ, મૌલેશનો મિત્ર અલ્પેશ રાજ સહિત પરિવારજનો વિરૂદ્ધ એટ્રોસીટીના ગુના હેઠળ ફરિયાદ નોંધાવી હતી.